गेल बाहर, एडवर्ड्स को पहले टेस्ट के लिए मौका  
क्रिस गेल को टीम में जगह नहीं मिल सकी, जबकि तेज गेंदबाज एडवर्ड्स ने भारत के खिलाफ पहले टेस्ट के लिए वेस्टइंडीज टीम में वापसी की है।
आक्रामक बल्लेबाज क्रिस गेल को एक बार फिर टीम में जगह नहीं मिल सकी, जबकि तेज गेंदबाज फिडेल एडवर्ड्स ने भारत के खिलाफ सोमवार से शुरू हो रहे पहले क्रिकेट टेस्ट के लिए 13 सदस्यीय वेस्टइंडीज टीम में वापसी की है।  वेस्टइंडीज के पास केमार रोच, रवि रामपाल और एडवर्ड्स के रूप में तीन तेज गेंदबाज हैं। एडवर्ड्स ने वेस्टइंडीज के लिए 43 टेस्ट खेलकर 122 विकेट लिए हैं। पिछले दो साल में फिटनेस समस्याओं के कारण वह टीम का हिस्सा नहीं थे।  उन्हें इंग्लैंड में 2009 में टी-20 विश्व चैम्पियनशिप के दौरान कमर में चोट लगी थी। इसके बावजूद वह डेक्कन चार्जर्स के लिए चैम्पियंस लीग खेले और फिर चोट लगा बैठे। एडवर्ड्स के अलावा हरफनमौला ब्रेंडन नैश को भी टीम में जगह मिली है। त्रिनिदाद के सलामी बल्लेबाज एड्रियन बराथ को भी टीम में शामिल किया गया है। उसने भारत के खिलाफ आखिरी वनडे के जरिये टीम में वापसी की थी।